ครม. อนุมัติวงเงิน 2,100 ล้านบาท ค่าตอบแทน อาสาสมัครสาธารณสุขประจำหมู่บ้านและกรุงเทพมหานคร
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี อนุมัติงบกลาง วงเงินกว่า 2,100 ล้านบาท  สำหรับโครงการค่าตอบแทน เยียวยาชดเชยและเสี่ยงภัย การปฏิบัติงานของอาสาสมัครสาธารณสุขประจําหมู่บ้าน (อสม.) ในการเฝ้าระวัง ป้องกันและควบคุมโรคติดเชื้อไวรัสโคโรนา 2019  ในชุมชน และอาสาสมัครสาธารณสุขกรุงเทพมหานคร (อสส.) รวมทั้งสิ้น 1,050,306 คน ในอัตรา 500 บาท/คน/เดือน ระยะเวลา 4 เดือน  ตั้งแต่เดือนมิถุนายน - กันยายน 2565 รวมเป็น 2,000 บาท/คน  ถึงแม้สถานการณ์การแพร่ระบาดโรคโควิด-19 จะลดลงแล้ว แต่ยังไม่สามารถยุติและจำเป็นต้องสนับสนุนบทบาทของ อสม. ในการเฝ้าระวัง ป้องกันและควบคุมโรคดังกล่าวอย่างต่อเนื่อง   รวมทั้งเตรียมพร้อมรองรับการเข้าสู่ระยะ Post - Pandemic จึงได้มีการเสนอค่าตอบแทน อสม.  ตามช่วงระยะเวลาจนถึงสิ้นเดือนกันยายน 2565  การอนุมัติรายการค่าใช้จ่ายให้ อสม. ในการเฝ้าระวัง ป้องกัน และควบคุมโรคติดเชื้อไวรัสโควิด -19 ในชุมชนตั้งแต่ ต.ค. 64 - ก.ย. 65  (ระยะเวลา 12 เดือน) รัฐบาลอนุมัติงบเป็นค่าตอบแทน อสม. และ อสส. รวมท้ังสิ้น 6,301 ล้านบาท  หรือคิดเป็นการให้ค่าเสี่ยงภัยเฉลี่ยรวม 6,000 บาท/คน